

              REPUBLIKA HRVATSKA            
OPĆINSKO DRŽAVNO ODVJETNIŠTVO
                  U   ZLATARU
            Zlatar, Trg slobode 14a


Broj: A-82/2026
Zlatar, 22. srpanj 2026.

          Općinsko državno odvjetništvo u Zlataru, po općinskoj državnoj odvjetnici Ivani Smrkulj, na temelju članka 54. stavka 1. u svezi članka 53. stavka 1. Zakona o državnom odvjetništvu ("Narodne novine", broj 67/18, 21/22, 136/25) u svezi članka 7. stavka 1. Poslovnika državnog odvjetništva ("Narodne novine broj 128/19, 56/26) te članka 15. st. 2. Zakona o javnoj nabavi ("Narodne novine" broj 120/16, 114/22, 48/26 dalje Zakon o javnoj nabavi), 22. srpnja 2026. donosi


ODLUKU

O NAČINU POSTUPANJA U POSTUPCIMA JEDNOSTAVNE NABAVE U OPĆINSKOM DRŽAVNOM ODVJETNIŠTVU U ZLATARU


Članak 1.

[bookmark: _Hlk235102272](1) U svrhu poštivanja temeljnih načela javne nabave navedenih u članku 4. Zakona o javnoj nabavi, pragova za primjenu Zakona o javnoj nabavi navedenih u članku 12. istog Zakona, te zakonitog, namjenskog, svrhovitog, transparentnog i ekonomičnog trošenja proračunskih sredstava, ovom se Odlukom uređuje postupak nabave roba i usluga procijenjene vrijednosti manje od 50.000,00 eura i nabave radova procijenjene vrijednosti manje od 100.000,00 eura (u daljnjem tekstu: jednostavna nabava), na koji se sukladno članku 12. stavku 1. Zakona o javnoj nabavi, ne primjenjuju odredbe Zakona o  javnoj nabavi.
 
(2) Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV).

(3) Svi postupci jednostavne nabave koji se provode prema pravilima određenim u ovoj Odluci, a čija je procijenjena vrijednost jednaka ili veća od 5.000,00 eura (članak 28. stavak 6. Zakona o javnoj nabavi), moraju biti usklađeni s Planom nabave Općinskog državnog odvjetništva u Zlataru.

(4) Sve postupke jednostavne nabave, koji se provode po pravilima propisanim ovom Odlukom provodi službenik/zamjenik Općinskog državnog odvjetništva u Zlataru kojeg odlukom ovlasti općinska državna odvjetnica (u daljnjem tekstu: osoba ovlaštena za provođenje postupka jednostavne nabave).

(5) U smislu ove Odluke ponuditelj je gospodarski subjekt koji je dostavio ponudu, a prihvatljiva ponuda je pravovremeno pristigla ponuda koja udovoljava svim traženim uvjetima Općinskog državnog odvjetništva u Zlataru.

(6) Narudžbenicu i ugovor o nabavi roba, usluga i radova na koje se odnosi jednostavna nabava, ovlašteni su pored općinskog državnog odvjetnika potpisati i zamjenik općinskog državnog odvjetnika koji ga zamjenjuje sukladno Godišnjem rasporedu poslova, kao i zamjenici općinskog državnog odvjetnika ovlašteni Odlukom općinskog državnog odvjetnika.


    Nabava roba, usluga i radova procijenjene 
vrijednosti manje od 15.000,00 eura

Članak 2.

(1) Pokretanje postupka jednostavne nabave roba, usluga i radova procijenjene vrijednosti manje od 15.000,00 eura odobrava općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, a postupak provodi osoba ovlaštena za provođenje postupaka jednostavne nabave.

(2)  Nabava roba, usluga i radova procijenjene vrijednosti manje od 15.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom (ponuditeljem), koji je na traženje osobe ovlaštene za provođenje postupaka jednostavne nabave dostavio Općinskom državnom odvjetništvu u Zlataru svoju ponudu.

(3)  Narudžbenicu ili ugovor potpisuje općinski državni odvjetnik, odnosno zamjenik  općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru ili zamjenik općinskog državnog odvjetnika ovlašten Odlukom općinskog državnog odvjetnika.
 
(4) Iznimno, u slučaju  izvanredne ili hitne nabave, odnosno u drugim posebnim situacijama nabave roba, usluga i radova ukupne vrijednosti do 15.000,00 eura (bez poreza na dodanu vrijednost), nije nužno prethodno pozivom zatražiti dostavu ponude, niti izdati narudžbenicu (npr. izravna kupnja u prodavaonici i dr.), već će te isprave zamijeniti račun gospodarskog subjekta.


Nabava roba, usluga procijenjene vrijednosti od 15.000,00 eura do 25.000,00 eura te radova procijenjene vrijednosti od 15.000,00 eura do 45.000,00 eura

Članak 3.

(1) Općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, donosi Odluku o pokretanju postupka jednostavne nabave roba i usluga procijenjene vrijednosti od 15.000,00 eura do 25.000,00 eura te radova procijenjene vrijednosti od 15.000,00 eura do 45.000,00 eura.

(2) Postupak jednostavne nabave za kojeg je donesena Odluka iz stavka 1. ovog članka provodi se putem modula jednostavne nabave EOJN RH (članak 15. stavak 5. Zakona o javnoj nabavi).

(3)  Po donošenju Odluke iz stavka 1. ovog članka, osoba ovlaštena za provođenje postupaka jednostavne nabave pribavlja ponude od najmanje tri različita gospodarska subjekta. 

(4)  Iznimno, ovisno o prirodi predmeta nabave i razini tržišnog natjecanja, osoba iz stavka 1. ovog članka, može u Odluci  iz stavka 1. ovog članka odrediti, uz posebno navođenje razloga za to, da se ponude mogu pribaviti i od manjeg broja gospodarskih subjekata, kada prikupljanje ponuda od najmanje tri gospodarska subjekta nije moguće ili je pribavljanje ponuda od više ponuditelja znatno otežano uslijed specifičnih okolnosti.

(5) Po završetku postupka putem modula jednostavne nabave EOJN RH, nabava roba i usluga procijenjene vrijednosti od 15.000,00 eura do 25.000,00 eura te radova procijenjene vrijednosti od 15.000,00 eura do 45.000,00 eura provodi se izdavanjem narudžbenice ili zaključivanjem ugovora s odabranim gospodarskim subjektom (ponuditeljem), koji je dostavio najpovoljniju ponudu. Najpovoljnija ponuda utvrđuje se na temelju najniže cijene ili troška, a može uključivati i kvalitativne, okolišne, društvene i druge značajke predmeta nabave koji će se odrediti kao kriteriji za odabir i ocjenjivati u postupcima iz stavka 1. ovog članka. U slučaju uključivanja i drugih kriterija izuzev najniže cijene, najpovoljnija ponuda utvrđuje se kao ekonomski najpovoljnija ponuda.

(6) Općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, može u Odluci iz stavka 1. ovog članka odrediti da se u postupku jednostavne nabave primjenjuju odredbe članka 4. stavka 3., 4. i 11. ove Odluke.

(7) Narudžbenicu ili ugovor potpisuje općinski državni odvjetnik ili zamjenik  općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru ili zamjenik općinskog državnog odvjetnika ovlašten Odlukom općinskog državnog odvjetnika. 

(8) Ako ponuditelj za čiju je ponudu utvrđeno da je najpovoljnija odustane od ponude ili odbije potpisati ugovor, zaključenje ugovora može se ponuditi nekom od preostalih ponuditelja čija ponuda udovoljava utvrđenim kriterijima ili se postupak jednostavne nabave može poništiti.







Nabava roba i usluga procijenjene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura

Članak 4.

(1) Općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, donosi Odluku o pokretanju postupka jednostavne nabave roba i usluga procijenjene vrijednosti od 25.000,00 eura do 50.000,00 eura, te radova procijenjene vrijednosti od 45.000,00 eura do 100.000,00 eura.

(2) Postupak jednostavne nabave za kojeg je donesena Odluka iz stavka 1. ovog članka provodi se putem javne objave u modulu jednostavne nabave EOJN RH (članak 15. stavak 6. Zakona o javnoj nabavi), a o čemu se istodobno objavljuje obavijest na mrežnim stranicama Državnog odvjetništva Republike Hrvatske.

(3) Iznimno od stavka 2. ovog članka postupak nabave nije potrebno provesti putem javne objave u modulu jednostavne nabave EOJN RH u slučaju:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkog razloga predmet nabave može isporučiti samo određeni gospodarski subjekt ili
3. ako je nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

[bookmark: _Hlk234843792](4) Razlozi za primjenu iznimke iz stavka 3. ovog članka navode se i obrazlažu u objavi u modulu jednostavne nabave EOJN RH.

(5) U postupcima jednostavne nabave roba i usluga procijenjene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura na odgovarajući se način primjenjuje odredba članka 3. stavka 4. ove Odluke. Najpovoljnija ponuda se utvrđivanju kao ekonomski najpovoljnije ponude koja uključuje i kvalitativne, okolišne, društvene i druge značajke predmeta nabave koji će se odrediti kako kriterij za odabir i ocjenjivati u postupcima iz stavka 1. ovog članka.

(6) Nakon isteka roka za dostavu ponuda osoba ovlaštena za provođenje postupka jednostavne nabave pregledava i uspoređuje pristigle ponude, utvrđuje prihvatljive ponude te vrši rangiranje prihvatljivih ponuda prema kriteriju za odabir. O pregledu i ocjeni pristiglih ponuda ovlaštena osoba sastavlja zapisnik u kojem se navode okolnosti uslijed kojih određena ponuda nije uzeta u obzir, te obrazloženi prijedlog dostavlja se osobi iz stavka 1. ovog članka, za donošenje Odluke o odabiru najpovoljnijeg ponuditelja ili Odluke o poništenju postupka jednostavne  nabave.

(7) Općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, na osnovi rezultata pregleda i ocjene ponuda, te prijedloga ovlaštene osobe donosi Odluku o odabiru najpovoljnije ponude ili Odluku o poništenju postupka jednostavne nabave. Odluka o odabiru najpovoljnije ponude ili Odluka o poništenju postupka nabave dostavljaju  se svim ponuditeljima koji su sudjelovali u postupku jednostavne nabave, a sadrže kratko obrazloženje sa razlozima odabira određene ponude, odnosno kratko obrazloženje o razlozima poništenja postupka. 
 
(8) Za odabir ponude dovoljna je jedna pristigla ponuda koja udovoljava svim traženim uvjetima. 

(9) Jednostavna nabava roba, usluga i radova procijenjene vrijednosti od 25.000,00 eura do 50.000,00 eura te radova procijenjene vrijednosti od 45.000,00 eura do 100.000,00 eura  provodi se izdavanjem narudžbenice ili zaključivanjem ugovora s ponuditeljem za čiju je ponudu utvrđeno da je najpovoljnija.

(10) Narudžbenicu ili ugovor potpisuje općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru ili zamjenik općinskog državnog odvjetnika ovlašten Odlukom općinskog državnog odvjetnika. 

(11) Obavijest o Odluci o odabiru najpovoljnije ponude ili Odluci o poništenju postupka jednostavne nabave objavljuje se u modulu jednostavne nabave EOJN RH  te na mrežnim stranicama Državnog odvjetništva Republike Hrvatske.

(12) Ako ponuditelj za čiju je ponudu utvrđeno da je najpovoljnija odustane ili odbije potpisati ugovor, zaključenje ugovora može se ponuditi ponuditelju čija je ponuda slijedeća najbolje rangirana ili se postupak jednostavne nabave može poništiti.


Poziv na dostavu ponuda

Članak 5.

(1) Poziv na dostavu ponude koji se sukladno članku 4. ove Odluke upućuje odabranim gospodarskim subjektima, odnosno objavljuje putem javne objave u modulu jednostavne nabave EOJN RH uz obavijest o istom na mrežnim stranicama Državnog odvjetništva Republike Hrvatske minimalno sadrži opis predmeta nabave i tehničke specifikacije, kriterij za odabir ponude, uvjete i  zahtjeve koje ponuditelji trebaju ispuniti, rok za dostavu ponude, način dostavljanja ponuda i datum javne objave u modulu jednostavne nabave EOJN RH.

(2) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.

(3) Opis predmeta nabave ne smije pogodovati određenom gospodarskom subjektu.

(4) Prilikom određivanja rokova za dostavu ponuda u obzir će se uzeti složenost predmeta nabave.



Osnove za isključuje ponuditelja, uvjeti sposobnosti i jamstva

Članak 6.

(1) U Odluci o pokretanju postupka jednostavne nabave roba, usluga i radova procijenjene vrijednosti iznad 15.000,00 eura općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, može odrediti osnove za isključenja ponuditelja uz odgovarajuću primjenu odredbi članka 251. do 255. Zakona o javnoj nabavi.
 
(2) U Odluci o pokretanju postupka jednostavne nabave roba, usluga i radova procijenjene vrijednosti iznad 15.000,00 eura, osoba iz stavka 1. ovog članka može odrediti dodatne uvjete sposobnosti ponuditelja uz odgovarajuću primjenu odredbi članka 256. do 259. Zakona o javnoj nabavi.   

(3) U Odluci po pokretanju postupka jednostavne nabave roba, usluga i radova procijenjene vrijednosti iznad 15.000,00 eura, osoba iz stavka 1. ovog članka može, uz odgovarajuću primjenu odredbi članka 214. do 217. Zakona o javnoj nabavi, kao uvjet odrediti da gospodarski subjekti dostave dokaze o jamstvu za ozbiljnost ponude, jamstvu za uredno ispunjenje ugovora, jamstvu za otklanjanje nedostataka u jamstvenom roku i jamstvu o osiguranju za pokriće odgovornosti iz djelatnosti. 


Kriterij za odabir ponude

Članak 7.

(1) Kriterij za odabir najpovoljnije ponude u postupku jednostavne nabave roba, usluga i radova je najniža cijena ili ekonomski najpovoljnija ponuda.
 
(2) Ukoliko je kriterij za odabir najpovoljnije ponude ekonomski najpovoljnija ponuda, općinski državni odvjetnik, odnosno zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru, u Odluci o pokretanju postupka jednostavne nabave roba, usluga i radova procijenjene vrijednosti iznad 15.000,00 eura, odredit će koji su kriteriji, pored cijene, odabira najpovoljnije ponude (kvaliteta, tehničke prednosti, estetske i funkcionalne osobine, ekološke osobine, operativni troškovi i ekonomičnost, usluga nakon prodaje i tehnička pomoć, datum isporuke i rok isporuke, rok izvršenja i dr.), kao i na koji način će se vrednovati pojedini kriterij.
   


Evidencija

Članak 8.

(1) O izdanim narudžbenicama i zaključenim ugovorima sukladno ovoj Odluci, vodi se evidencija.



Komunikacija Općinskog državnog odvjetništva u Zlataru
 i gospodarskih subjekata 

Članak 9. 

(1) Općinsko državno odvjetništvo u Zlataru i gospodarski subjekti komuniciraju i razmjenjuju podatke (pozive na dostavu ponuda, ponude, obavijesti o odabranom najpovoljnijem ponuditelju i dr.) elektroničkim sredstvima komunikacije (putem sustava EOJN RH i elektroničkom poštom).

(2) Izuzetno, iz opravdanih razloga a koji su navedeni u propisu kojim se uređuje jednostavna nabava, u pozivu na dostavu ponuda može se odrediti drugačiji način komunikacije i razmjene podataka.
 
(3) Ako su informacije ili dokumentacija koju je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, osoba ovlaštena za provođenje postupaka jednostavne nabave može, poštujući načela jednakog tretmana i transparentnosti, zahtijevati od gospodarskog subjekta da dopuni, razjasni, upotpuni ili dostavi nužne informacije ili dokumentaciju u primjerenom roku.

(4) Ugovore zaključene u postupcima objavljenim putem javne objave u modulu jednostavne nabave EOJN RH ugovorne strane digitalno potpisuju kvalificiranim elektroničkim potpisom i razmjenjuju elektroničkim sredstvima komunikacije putem sustava EOJN RH.
 

Sukob interesa

Članak 10.

(1) Sukob interesa u postupcima obuhvaćenim ovom Odlukom podrazumijeva svaku situaciju kada predstavnici Općinskog državnog odvjetništva u Zlataru, kako su definirani člankom 76 stavkom 2. Zakona o javnoj nabavi, koji su uključeni u provedbu postupaka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za  njihovu nepristranost i neovisnost u okviru postupka, a osobito:

1. ako predstavnik Općinskog državnog odvjetništva u Zlataru istodobno obavlja upravljačke poslove u gospodarskom subjektu, ili 
2. ako je predstavnik Općinskog državnog odvjetništva u Zlataru vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu tog gospodarskog subjekta s više od 0,5%.

(2) Odredbe iz stavka 1. ovog članka primjenjuju se na odgovarajući način na srodnike po krvi u prvoj liniji ili pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike predstavnika Općinskog državnog odvjetništva u Zlataru.

(3) Predstavnici Općinskog državnog odvjetništva u Zlataru obavezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

(4) Općinsko državno odvjetništvo u Zlataru objavit će na mrežnim stranicama Državnog odvjetništva Republike Hrvatske popis gospodarskih subjekata s kojima su njegovi predstavnici ili s njima povezane osobe u sukobu interesa ili obavijestiti da takvi subjekti ne postoje te ih ažurirati bez odgađanja ako nastupe promjene, i u dokumentaciji o nabavi za pojedini postupak javne nabave navesti popis gospodarskih subjekata s kojima su njegovi predstavnici u sukobu interesa ili navesti da takvi subjekti ne postoje.

(5) U situaciji da predstavnik Općinskog državnog odvjetništva u Zlataru sazna za postojanje sukoba interesa, a postupka je pokrenut, obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka javne nabave te o tome obavijestiti općinskog državnog odvjetnika ili zamjenika općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru koji će potom odredit drugu osobu predstavnikom koji preuzima aktivnosti izuzetog predstavnika, a u slučaju da spomenuto izuzimanje nije moguće ili se istim ne može na odgovarajući način otkloniti sukob interesa, a nakon odbijanja takve ponude ne preostane niti jedna valjana ponuda, poništit će se pokrenuti postupak.

 
Pravo na pravni lijek

Članak 11.

[bookmark: _Hlk235010538](1) Protiv sadržaja Odluke o odabiru najpovoljnijeg ponuditelja i Odluke o poništenju postupka jednostavne nabave, odnosno u nabavama čija je procijenjena vrijednost veća od 15.000,00 eura, ponuditelji imaju mogućnost izjavljivanja prigovora.

(2) Prigovor se izjavljuje općinskom državnom odvjetniku, putem Općinskog državnog odvjetništva u Zlataru, Zlatar, Trg slobode 14a, u roku od petnaest dana od dana dostave dokumentacije odnosno odluka iz stavka 1. ovog članka.

(3) Općinski državni odvjetnik ili zamjenik općinskog državnog odvjetnika koji ga zamjenjuje sukladno Godišnjem rasporedu poslova u Općinskom državnom odvjetništvu u Zlataru odlučuje o prigovoru odlukom u roku od osam dana od dana izjavljivanja prigovora.

(4) Sklapanju ugovora temeljem Odluke o odabiru najpovoljnijeg ponuditelja može se pristupiti u roku od 10 dana od isteka roka za prigovor, ako prigovor nije podnesen odnosno nakon dostave odluke o prigovoru.

(5) Izabrani ponuditelj ima pravo odreći se prava na prigovor od dana primitka Odluke o odabiru najpovoljnijeg ponuditelja do dana isteka roka za izjavljivanje prigovora.

(6) Općinsko državno odvjetništvo u Zlataru zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, i to bez ikakvih naknada bilo koje vrste prema ponuditeljima.


Završne odredbe

Članak  12.
       
(1) Ova Odluka donosi se nakon provedenog javnog savjetovanja sukladno posebnom propisu kojim se uređuje pravo na pristup informacijama.

(2) Po isteku 30 dana od objave na internetskim stranicama Državnog odvjetništva Republike Hrvatske ova Odluka te izvješće o savjetovanju s javnošću objavit će se na mrežnim stranicama Državnog odvjetništva Republike Hrvatske te će se pohraniti u pisarnici državnoodvjetničke uprave i Službi za financijsko - materijalno poslovanje.

(3) Ova Odluka stupa na snagu danom objave putem sustava EOJN RH i internetskim stranicama Državnog odvjetništva Republike Hrvatske.

(4) Sukladno odredbi članka 53. stavka 2. Zakona o državnom odvjetništvu ova Odluka dostavlja se Državnom odvjetniku Republike Hrvatske u roku od osam dana od njegova donošenja.


Članak 13.

(1) Stupanjem na snagu ove Odluke prestaje važiti Odluka o načinu postupanja u postupcima jednostavne nabave u Općinskom državnom odvjetništvu u Zlataru broj R-36/17 od 15. studenoga 2017.

